Kollektivfilm. Den ultimative happening-film, skabt af en gruppe af ABCinemas medlemmer under en teltlejr på Randbøl Hede i sommeren 1969. Et af kollektivets medlemmer, Henning Christiansen, beskriver filmen således: At elske et træ - At smadre et træ - At brænde et træ - Træet som antenne - Træet som rambuk - Havet stukket i brand af en molotovcocktail - Jordbær tværet på et blødende bryst - Vinden og violinen - Syngende mennesker på heden - Mumie på heden - En nøgen kvinde foran kapellets krucifix - Menneskemængde - Cessnaflyets brølen - Skibets tuden - Biler raser forbi - Kirkeklokker og orgelklang. Hun klæder sig af og går ind i filmen. Forsvinder sporløst i den religiøst-poetiske sfære, som tungt holdes i ave af normaliteten i os. Passionsspillet søger med vore reelle muligheder at berøre de områder i os, der grænser til det desperate, den dybe ro, den rituelle fetichisme. Trangen til at give det, der er omkring os dybere mening ...